Mestská časť Bratislava - Nové Mesto

Materiál na rokovanie
Miestneho zastupiteľstva
konaného dňa: 11.6.2013

N á v r h
Všeobecne záväzného nariadenia č. .../2013 o podmienkach predaja, podávania a požívania alkoholických nápojov na verejne prístupných miestach v území mestskej časti Bratislava – Nové Mesto

Predkladá :							 Materiál obsahuje : 
Mgr. Rudolf Kusý 						1. Návrh uznesenia
starosta 							2. Dôvodová správa
 3. Návrh VZN + príloha č.1
 4. Pôvodné znenie VZN č.4/2009 
								5. Protest prokuratúry

Spracovateľ:							Stanovisko právnej skupiny
Ing. Ľudovít Kollárik 						- priložené osobitne
prednosta

Na rokovanie prizvať :
Mgr. Helgu Šufliarskú
Krajská prokuratúra

Apríl 2013

N á v r h   u z n e s e n i a

Miestne zastupiteľstvo 
s ch v a ľ u j e
Všeobecne záväzné nariadenie č. .../2013 o podmienkach predaja, podávania a požívania alkoholických nápojov na verejne prístupných miestach v území mestskej časti Bratislava – Nové Mesto

a/ bez pripomienok
b/ s pripomienkami

2.Dôvodová správa

Všeobecná časť
Miestne zastupiteľstvo prijalo dňa 20.10.2009  všeobecne záväzné nariadenie č. 4/2009 o úprave podmienok predaja, podávania a požívania alkoholických nápojov na verejne prístupných miestach na území mestskej časti Bratislava – Nové Mesto, ktoré nadobudlo účinnosť dňa 8.11.2009. Nariadenie bolo doplnené  všeobecne záväzným nariadením  č. 2/2012, ktoré nadobudlo účinnosť dňom 3.5.2012. Zároveň úplné znenie všeobecne záväzného  nariadenia č. 4/2009 nadobudlo účinnosť dňom 3.5.2012 (ďalej len VZN).
Predmetné VZN bolo napadnuté protestom prokurátora Kd. 552/12-4  zo dňa 18.3.2013, ktorý sa domáhal zrušenia celého VZN en bloc pre údajnú nejednoznačnú definíciu verejne prístupného miesta obsiahnutú v čl. 2 VZN a rozpor v § 1, §2 ods.1 a ods3, §3  s § 6 ods. 1,  zákona o obecnom zriadení a §2 ods. 4 zák. č. 219/1996 Z.z.. , § 2 ods.1, §48 , § 52 ods.1 zákona o priestupkoch a § 28 o Bratislava.
Právne stanovisko k predmetnému protestu prokurátora je v prílohe tohto materiálu.
V rámci stanoviska je odporučené protestu prokurátora vyhovieť  a nariadenie spracovať na novo, aj keď po doručení tohto protestu Národná rad SR prijala dodatok k zákonu č. 219/1996 Z.z., ktorým sa časť protestu  sa stáva neaktuálnou.
Súčasne krátko po doručení protestu schvaľovalo k tej istej problematike nariadenie mesto Bratislava  a nastala duplicita v textoch nariadení.
Návrh bol prerokovaný v komisiách miestneho zastupiteľstva.
Návrh nariadenia bol prerokovaný 30.4.2013 na rokovaní miestnej rady s doporučením aplikovať úplný zákaz podmienok predaja, podávania a požívania alkoholických nápojov na verejne prístupných miestach na území mestskej časti Bratislava – Nové Mesto v súlade s prijatým zákonom.

Niektoré poznámky k pôvodnému zneniu VZN č. 4/2009 z pohľadu protestu prokuratúry k ich zapracovaniu do nového návrhu:
Časti protestu k §1 ods.1 týkajúcej sa určenia základných pojmov -  alkoholických nápojov doporučujeme vyhovieť tak, že v texte pod čiarou ostane len odvolávka na zákonné určenie čo sú to alkoholické nápoje. Protest tej istej prokuratúry proti obdobnému VZN mesta Bratislava  ten istý text nenapáda ako nezákonný (bol prerokovávaný na rokovaní mestského zastupiteľstva 27.3.2013).
Protestu prokuratúry v časti týkajúcej sa § 1 ods. 2 odporúčame vyhovieť tak, že vymedzené verejne prístupné miesta, na ktoré sa bude vzťahovať zákaz požívania alkoholických nápojov budú pre potreby navrhovaného  VZN zadefinované grafickým vymedzením častí územného obvodu mesta, ktoré bude tvoriť neoddeliteľnú prílohu VZN. V tomto riešení sme využili skúsenosť z mesta Žilina, ktorému toto riešenie už prokuratúra nenapadla.
Časti protestu k §2 ods.  týkajúcej sa zákazu predaja alkoholických nápojov „v stánkoch a kioskoch so stálym stanovišťom na verejne prístupných miestach a v pevných prevádzkach s predajom na verejne prístupných  miestach “ vyhovujeme vzhľadom na to, že to už nezávisle rieši § 2 ods.1 písm. f) v spojení s § 6 písm. e) zákon 178/1998 Z.z. o podmienkach predaja výrobkov a poskytovania služieb na trhových miestach a VZN 10/2010, ktorým sa upravujú podmienky predaja výrobkov a poskytovania služieb na trhových miestach v mestskej časti Bratislava – Nové Mesto.
Časti protestu k §2 ods. 3 týkajúcej sa možnosti primátora resp. starostu stanoviť výnimky zo zákazu formulovaného vo VZN nevyhovujeme,  vzhľadom na novo prijatú novelu zákona č. 216/1996 Z.z. (schválenú 26.3.2013), ktorá túto právomoc do zákona zavádza dňom vyhlásenia zákona.
Časti protestu k §3 vyhovujeme a celý vypúšťame. Formulácie sa týkali riešenia priestupkov a sankcií, ktoré nezávisle upravuje zákon č. 372/1992 Zb. O priestupkoch v znení neskorších predpisov. Protest prokuratúry proti obdobnému VZN mestskej časti Ružinov tento istý text napadla len vo výške určenej pokuty. V pôvodných formuláciách §3 boli aj texty ktoré boli zmenené novelou zákona č. 377/1990 Zb. o hlavnom meste SR Bratislave v znení neskorších predpisov platnou od 1.12.2012. Zároveň sa na návrh miestnej rady vypúšťa časové obmedzenie.
Nad rámec protestu navrhujeme úpravu §4 vypustením „ kontroly poverenými zamestnancami mestskej časti B-NM“,  nakoľko podľa výkladov prokuratúry zo zákona nevyplýva žiadne oprávnenie povereným zamestnancom mestskej časti alebo starostu vykonávať kontrolu. Mestskej polícií to vyplýva zo zákona o obecnej polícií.
Vzhľadom na uvedené úpravy je však potrebné pre zachovanie prehľadnosti VZN pôvodné VZN č. 4/2009 v celom rozsahu zrušiť a  prijať VZN nové vo vyššie uvedených intenciách .

Návrh VZN o úprave podmienok predaja, podávania a požívania alkoholických nápojov  na verejne prístupných miestach v území mestskej časti Bratislava – Nové Mesto
Predkladané VZN je v súlade s právnym poriadkom SR, pričom nebude mať negatívny dopad na rozpočet mestskej časti, naopak, vybrané pokuty za jeho porušenie sa stanú príjmom mestskej časti.
Osobitná časť
Ustanovenia navrhovaného VZN vychádzajú zo samosprávnych kompetencií obce a to podľa ustanovení § 4 ods. 3 písm. n) a §6 ods. 1 zákona SNR č. 369/1990 Zb. o obecnom zriadení v znení neskorších predpisov, § 15 ods. 2 zákona 377/1990 Z. O hlavnom meste SR Bratislavy v znení neskorších predpisov  a zo splnomocnenia na základe § 2 ods. 4 – 6  zákona č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb,  článku 34 ods. 3 písm. a Štatútu hlavného mesta SR Bratislavy.
K článku 1
Článok 1 upravuje účel tohto VZN a taktiež jeho rozsah.
K článku 2
Zakotvuje sa legálna definícia pojmu vyhradené verejne prístupné miesta pomocou grafického znázornenia,  ktoré tvorí prílohu VZN.
K článku 3
Definujú sa priestory ako aj čas zákazu požívania alkoholických nápojov a to v zmysle zákonného splnomocnenia pre obce v zmysle § 2 ods. 4 -6 zákona č. 219/1996 a vypúšťa sa text „časti v čase od 0500 hodiny do 0300 hodiny nasledujúceho dňa
K článku 4
Definuje sa výnimka zo zákazu určený v článku 3 VZN pre schválené exteriérové sedenia s obsluhou pri zariadeniach verejného stravovania a pre  povolené  organizované  kultúrne podujatia. Formulácia výnimky sa netýka  hľadiska, priestorov pred pódiom a pódia v areáli prírodného kúpaliska Kuchajda.
K článku 5
Tento článok označuje orgány poverené kontrolou dodržiavania tohto VZN .
K článku 6
Týmto článkom sa ruší pôvodné VZN upravujúce tú istú problematiku s tým účelom, aby ho mohlo nahradiť nové, prehľadné VZN.
K článku 7
Nakoľko nie je dôvod určiť účinnosť VZN v neskoršom termíne, navrhuje sa jeho účinnosť 15.-dňom od jeho vyvesenia na úradnej tabuli mestskej časti.

3. Návrh
VŠEOBECNE ZÁVÄZNÉHO NARIADENIA mestskej časti Bratislava - Nové Mesto
č. .../2013
o úprave podmienok predaja a požívania alkoholických nápojov na verejne prístupných miestach v území mestskej časti Bratislava- Nové Mesto

Miestne zastupiteľstvo mestskej časti Bratislava - Nové Mesto podľa § 6 ods. 1 zákona č. 369/1990 Zb. o obecnom zriadení v znení neskorších predpisov, § 15 ods. 2 písm. a) zákona č. 377/1990 Zb. o hlavnom meste Slovenskej republiky Bratislave v znení neskorších predpisov, § 2 ods. 4 zákona Národnej rady Slovenskej republiky č. 219/1996 Z.z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb,  čl.34 ods.3 písm. a Štatútu hlavného mesta Slovenskej republiky Bratislavy sa uznieslo na tomto všeobecne záväznom nariadení:

Článok 1
Účel a rozsah úpravy
(1) Účelom tohto všeobecne záväzného nariadenia je vykonať niektoré ustanovenia zákona č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb v znení neskorších predpisov.
(2) Toto všeobecne záväzné nariadenie upravuje:
a) vymedzenie častí územia mestskej časti Bratislava – Nové Mesto, v ktorých je obmedzený alebo zakázaný predaj, podávanie alebo požívanie alkoholických nápojov,
b) časové vymedzenie predaja, podávania alebo požívania alkoholických nápojov.

Článok 2
Základné pojmy
Za vyhradené verejne prístupné miesta na účely tohto všeobecne záväzného nariadenia sa považujú zóny vymedzené podľa ohraničenia v grafickej prílohe č. 1, ktorá je neoddeliteľnou súčasťou tohto všeobecne záväzného nariadenia.

Článok 3
Zákaz podávania a požívania alkoholických nápojov
Zakazuje sa podávať a požívať alkoholické nápoje 1) na vyhradených verejne prístupných miestach vrátane verejne prístupných priestoroch staníc, zastávok a nástupíšť prímestskej a diaľkovej autobusovej dopravy, mestskej hromadnej dopravy, vo verejných WC v mestskej časti. 
Článok 4
Výnimky
(1) Zákaz podľa článku 3 sa nevzťahuje na vyhradené verejne prístupné miesto, na ktorom je so súhlasom primátora hlavného mesta Slovenskej republiky Bratislavy alebo so súhlasom starostu mestskej časti
a) zriadené exteriérové sedenie zariadenia spoločného stravovania s obsluhou,
b) organizované kultúrne podujatie alebo príležitostný trh s povoleným predajom alkoholických
nápojov, okrem hľadiska, priestoru pred pódiom a pódia v areáli prírodného kúpaliska Kuchajda.
(2)Ustanovenia čl. 3 sa nevzťahujú na neverejné podujatia, ktoré sa konajú na inak verejne prístupných miestach s tým, že takéto neverejné podujatie musí byť odsúhlasené vlastníkom, respektíve oprávneným užívateľom takéhoto verejne prístupného miesta.

Článok 5
Kontrola
Kontrolu dodržiavania tohto nariadenia, ukladanie a vyberanie pokút a prípadne oznámenie správnemu orgánu vykonávajú príslušníci Mestskej polície hlavného mesta Slovenskej republiky Bratislavy.

Článok 6
Zrušujúce ustanovenia
Zrušuje sa všeobecne záväzné nariadenie č. 4/2009 v znení všeobecne záväzné nariadenie č. 2/2012 o úprave podmienok predaja a požívania alkoholických nápojov na verejne prístupných miestach na území mestskej časti Bratislava - Nové Mesto.

Článok 7
Účinnosť
Toto všeobecne záväzné nariadenie nadobúda účinnosť dňom  1.7.2013

----------------
1) § 1 zákona Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov
a o zriaďovaní a prevádzke protialkoholických záchytných izieb.

Príloha č. 1
Grafické vymedzenie zón vyhradených verejne prístupných miest podľa článku 2 tohto   všeobecne záväzného nariadenia

Mgr. Rudolf Kusý
starosta
Bratislava …..2013